Nafarroako Parlamentuko Mahaiak, 2013ko irailaren 2an egindako bilkuran, erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.b) artikuluak aitortzen dien legegintzarako ekimena erabiliz, Manu Ayerdi Olaizola eta Patxi Leuza Garcia jaunek aurkeztu dute Pertsona Fisikoen Errentaren gaineko zergari buruzko Foru Legearen Testu Bategina aldatzeko Foru Lege proposamena.

Hori horrela, Legebiltzarreko Erregelamenduko 148. artikuluan ezarritakoarekin bat, Eledunen Batzarrari entzun ondoren, hona

ERABAKIA:

1. Agintzea Nafarroako Parlamentuko Aldizkari Ofizialean argitara dadin Pertsona Fisikoen Errentaren gaineko zergari buruzko Foru Legearen Testu Bategina aldatzeko Foru Lege proposamena.

2. Foru lege proposamen hori Nafarroako Gobernuari igortzea, Erregelamenduko 148. artikuluan ezarritako ondorioetarako.

Iruñean, 2013ko irailaren 2an

Lehendakaria: Alberto Catalán Higueras

Foru Lege proposamena, Pertsona Fisikoen Errentaren gaineko zergari buruzko Foru Legearen Testu Bategina aldatzekoa

ZIOEN AZALPENA

Nafarroako Gobernuak, euskarari buruzko lege indarduna aplikatuz, ez du euskaraz murgiltzeko hezkuntza-eredurik eskaintzen Nafarroako eremu ez-euskaldunean.

Hori horrela, eremu ez-euskaldun horretan eskaria egon denez eta badagoenez gero –handiagoa edo txikiagoa, herrien arabera–, eta familia horientzat seme-alabak euskaraz heztea auzi bereziki sentikorra izan denez eta badenez gero, ekimen pribatua izan da –zehazki, gizarte ekonomia– hutsune hori betetzen saiatu dena, familiek bultzatutako sei ikastolaren bidez.

Bestalde, legeria indarduna betez ere, gaur egun Nafarroako Gobernuak itunak dauzka aipatu ikastola horiekin. Halere, hori guztia gorabehera, ikastola horiek nabarmen defizitarioak dira. Halatan, Nafarroako Ikastolen Federazioak aurreikusi du urtean milioi bat euro inguruko defizita gertatuko dela 2013ko ekitaldian eta hurrengoetan. Iraganean, finantzabide berezi ez-errepikariei esker estali ahal izan da, neurri handi batean, ikastola horiek sortutako defizita.

Laburbilduz, jarduera ekonomiko pribatu defizitarioa da, baina, aldi berean, berezia. Egia da batzuek pentsa dezaketela beste edozein jarduera pribaturen modukoa dela, eta ez dela Nafarroako Gobernuaren ardura jarduera pribatu guztien bideragarritasuna erraztea (zaila da printzipio horrekin ados ez egotea).

Halere, esana dago jarduera berezi bat dela. Eta berezia da derrigorrezko hezkuntza bezalako funtsezko zerbitzu bat eskaintzen duelako, euskaraz, non eta, legeria indarduna betez, eskaintza publikorik ez dagoen eremu batean. Eta berezia da derrigorrezko eta funtsezko zerbitzu bat delako eta, eremu ez-euskaldunean euskaraz eskaintzea nahitaezkoa ez izan arren, euskaraz eskaintzeak esan nahi duelako nafar guztien ondare den berezko hizkuntza batean eskaintzen dela, eta, hartara, zaindu beharreko ondarea delako. Are gehiago, ondare bizia den aldetik, indartzea interesatzen den ondarea delako.

Eta ikuspuntu horretatik, jarduera paregabea da, eta estrategikoa izanen litzateke hori mantentzea. Halatan, orain dela gutxi foru lege bat onetsi da, zeinaren bidez aukera ematen baitzaio Gobernuari “Konpromiso sozialeko proiektua” izeneko zigilua eman dezan. Zigilu horrek onura fiskal handiak ematen dizkie gisa horretako proiektuetan diru-ekarpenak egiten dituzten pertsona fisiko eta juridikoei.

Hortaz, eremu ez-euskaldunean derrigorrezko hezkuntzaren oinarrizko zerbitzua ematen duten ikastola itunduek jarduera berezi bat egiten dutela uste dugu, eta horri tratamendu fiskal berezia eman behar zaiola, Gobernuak aipatu zigilua emandako gizarte-jarduerei emandakoaren parekoa.

Eta orobat pentsatzen dugu arrazoizkoa dela, jarduera hori garatzeko darabilten formula ikusita –gizarte-ekonomiako kooperatiba–, beren kuoten bidez zuzenean laguntzen duten familiak izan daitezen onura fiskalak jasotzen dituztenak.

Guztiz arrazoizkoa dirudiena da laguntza fiskal hori soilik ematea baldin eta familiek ordaindutako kuotak areagotzen laguntzen badu eta, hartara, ikastolen jarraitutasunari nabarmen laguntzen badio. Gainera, eta aurrekoarekin bat, familiek, lege honetan arautzen den kenkari fiskala baliatu ahal izateko, eremu ez-euskalduneko kasuko ikastolaren administrazio-organoaren ziurtagiria aurkeztu beharko dute, frogatze aldera urte horretan zehar ez dutela inolako baliabiderik erabili hezkuntza-proiektu berekiari arrotz zaizkion proiektuetan.

Artikulu bakarra. Idatz-zati berri bat, 12garrena, gehituko zaio ekainaren 2ko 4/2008 Legegintzako Foru Dekretuaren bidez onetsi zen Pertsona Fisikoen Errentaren gaineko Zergari buruzko Foru Legearen Testu Bateginaren 62. artikuluari.

“62.12. artikulua. Kenkaria, eremu ez-euskaldunean euskarazko irakaskuntzako kooperatibei egindako ekarpenak direla eta.

Zerga honetako subjektu pasiboek eskubidea izanen dute % 30eko kenkaria egiteko, bazkide diren aldetik eremu ez-euskalduneko euskarazko irakaskuntzako kooperatibei egindako ekarpenetan eta beren ondorengoen hezkuntzarako horiei ordaindutako zenbatekoetan, jantokirako eta garraiorako zenbatekoak barne. 

Arestiko lerrokadan jasotako kenkaria baliatzeko, eremu ez-euskalduneko euskarazko kasuko irakaskuntza-kooperatibaren administrazio-organoak emandako ziurtagiria aurkeztu beharko dute, frogatze aldera ekitaldi ekonomiko horretan zehar ez dutela inolako baliabiderik erabili hezkuntza-proiektu berekiari arrotz zaion ezein proiektutan”.

